32006L0060
L 206/1
JURNALUL OFÍCIAL AL UNIUNII EUROPENE
DIRECTIVA 2006/60/CE A COMISIEI
din 7 iulie 2006
de modificare a anexelor la Directiva 90/642/CEE a Consiliului privind conținuturile maxime pentru reziduurile de trifloxistrobin, tiabendazol, abamectin, benomil, carbendazim, tiofanat-metil, miclobutanil, glifosat, trimetilsulfoniu, fenpropimorf și clormequat
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de natură vegetală, inclusiv fructe și legume (1), în special articolul 7,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor de fitosanitare (2), în special articolul 4 alineatul (1) litera (f),
întrucât:
(1)
În conformitate cu dispozițiile Directivei 91/414/CEE, autorizațiile pentru produsele fitosanitare destinate să fie utilizate la culturile specifice sunt de resortul statelor membre. Aceste autorizații trebuie să se bazeze pe evaluarea efectelor pe care aceste produse le au asupra sănătății umane și animale și asupra mediului. Elementele care trebuie luate în considerare în aceste evaluări includ expunerea utilizatorului și a altor persoane prezente și efectele asupra mediului terestru, acvatic și aerian, precum și efectele pe care consumul de reziduuri prezente pe culturile tratate le are asupra ființelor umane și animalelor.
(2)
Conținuturile maxime de reziduuri (CMR) reflectă utilizarea de cantități minime de pesticide pentru asigurarea unei protecții adecvate a plantelor, aplicate astfel încât cantitatea de reziduuri să fie cât mai redusă posibil și acceptabilă din punct de vedere toxicologic, în special în termeni de estimare a dozei absorbite pe cale alimentară.
(3)
CMR pentru pesticidele reglementate de Directiva 90/642/CEE trebuie reexaminate în mod constant și se pot modifica pentru a lua în considerare noile utilizări și schimbările survenite în ceea ce privește utilizarea. Informațiile privind noile utilizări sau schimbările survenite în ceea ce privește utilizarea comunicate Comisiei impun modificarea CMR pentru trifloxistrobin, tiabendazol, abamectin, grupul benomil (benomil, carbendazim și tiofanat-metil), miclobutanil, glifosat, trimetilsulfoniu și fenpropimorf.
(4)
În ceea ce privește clormequatul, informațiile comunicate Comisiei justifică adoptarea unor CMR provizorii pentru pere pentru o perioadă de trei ani.
(5)
Expunerea consumatorilor, pe întreaga durată a vieții lor, la aceste pesticide prin intermediul produselor alimentare care pot conține reziduuri de astfel de pesticide a fost estimată și evaluată în conformitate cu procedurile și practicile curente din Comunitatea Europeană, ținând seama de liniile directoare publicate de Organizația Mondială a Sănătății (3). În cadrul evaluării s-a luat în considerare că abamectinul și tiabendazolul sunt folosite și ca medicamente de uz veterinar pentru animalele de la care se obțin produse alimentare și că au fost stabilite CMR pentru aceste două substanțe în conformitate cu dispozițiile Regulamentului (CEE) nr. 2377/90 al Consiliului (4). Pe baza acestor estimări și evaluări, trebuie să se stabilească, pentru pesticidele menționate anterior, CMR care să garanteze că dozele zilnice admisibile nu vor fi depășite.
(6)
Expunerea acută a consumatorilor la benomil, carbendazim, tiofanat-metil, fenpropimorf și clormequat, pentru care există o doză acută de referință (DAR), prin intermediul oricărui produs alimentar care poate conține reziduuri din aceste pesticide, a fost estimată și evaluată în conformitate cu procedurile și practicile curente din Comunitate, ținând seama de directivele publicate de Organizația Mondială a Sănătății. Avizele Comitetului științific al plantelor, în special orientările și recomandările privind protecția consumatorilor de produse alimentare tratate cu pesticide (5), au fost luate în considerare. Este recomandabil ca, pe baza estimării dozei zilnice, să se stabilească CMR pentru aceste pesticide care să garanteze că DAR nu vor fi depășite. În cazul altor substanțe, o evaluare a informațiilor disponibile a arătat că nici o DAR nu este necesară și că, în consecință, nu este cazul să se recurgă la o evaluare pe termen scurt.
(7)
Este recomandabil să se stabilească CMR la pragul de detectare atunci când utilizările autorizate de produse fitosanitare nu dau conținuturi de reziduuri de pesticide detectabile pe sau în produsele alimentare, atunci când nu există utilizare autorizată, atunci când utilizările care au fost autorizate de statele membre nu au fost susținute cu datele necesare sau atunci când utilizările din țările terțe care atrag după sine prezența de reziduuri pe și în produsele alimentare care pot fi puse în circulație pe piața comunitară nu au fost susținute cu datele necesare.
(8)
Prin urmare, este recomandabil să se stabilească noi CMR pentru pesticidele menționate anterior.
(9)
Stabilirea sau modificarea la nivel comunitar a CMR provizorii nu împiedică statele membre să stabilească CMR provizorii pentru glifosat, trimetilsulfoniu și trifloxistrobin în conformitate cu articolul 4 alineatul (1) litera (f) din Directiva 91/414/CEE și anexa VI la directiva respectivă. Se consideră că o perioadă de patru ani este suficientă pentru a permite dezvoltarea altor utilizări ale acestor substanțe. În cadrul acestei perioade, CMR comunitare provizorii trebuie să devină definitive.
(10)
Lupinul este destinat consumului uman în mai multe state membre și utilizarea glifosatului este autorizată pentru culturile lor de lupin. Prin urmare, este necesar să se insereze o rubrică „lupin” și să se stabilească pentru aceasta CMR care să permită protecția consumatorilor împotriva oricărui exces de reziduuri de pesticide în lupin.
(11)
Prin urmare, Directiva 90/642/CEE trebuie modificată în consecință.
(12)
Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Directiva 90/642/CEE se modifică după cum urmează:
1.
în anexa I, în grupa „3. Leguminoase uscate”, se adaugă rubrica „lupin”, astfel încât termenii „produs întreg” din ultima coloană să acopere toate cele patru rubrici;
2.
anexa II se modifică în conformitate cu anexa la prezenta directivă.
Articolul 2
(1) Statele membre adoptă și publică actele cu putere de lege și actele administrative necesare pentru a se conforma prezentei directive până la 20 ianuarie 2007, cu excepția grupului benomil și tiofanat-metilului, pentru care adoptă și publică aceste acte până la 14 septembrie 2006 și cu excepția clormequatului, pentru care adoptă și publică aceste acte până la 31 iulie 2006. Statele membre comunică de îndată Comisiei textele respectivelor acte, precum și un tabel de corespondență între aceste acte și prezenta directivă.
Statele membre aplică aceste acte de la 21 ianuarie 2007, cu excepția grupului benomil și tiofanat-metilului, pentru care aplică aceste acte până la 15 septembrie 2006 și a clormequatului, pentru care aplică aceste acte până la 1 august 2006.
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele dispozițiilor de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 7 iulie 2006.